A Bizottság határozata
(1986. július 31.)
a húsipari termékek Közösségbe történő behozatalára feljogosított argentínai létesítmények jegyzékéről
(86/414/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 3768/85/EGK rendelettel [1] módosított, a húsipari termékek Közösségen belüli kereskedelmét érintő egészségügyi problémákról szóló, 1976. december 21-i 77/99/EGK tanácsi irányelvre [2] és különösen annak 17. cikke (1) bekezdésére,
mivel a 77/99/EGK irányelv 17. cikkének (1) bekezdése alkalmazásában létre kell hozni a húsipari termékek Közösségbe való behozatalára feljogosított harmadik országbeli létesítmények jegyzékeit; mivel ezeknek a létesítményeknek meg kell felelniük a fenti irányelv mellékletében megállapított követelményeknek;
mivel Argentína benyújtotta azon létesítmények jegyzékét, amelyekből jóváhagyott a hőkezeléssel tartósított teljes marhahúskonzerv és a legalább 80 °C belső hőmérsékleten kezelt fagyasztott főtt marhahús kivitele a Közösségbe;
mivel a közösségi helyszíni ellenőrzések során megállapították, hogy e létesítmények közül néhánynak megfelelő a higiéniai színvonala; mivel így fel lehet azokat venni azon létesítményeknek az említett irányelv 17. cikkének (1) bekezdésével összhangban összeállított első jegyzékére, amelyekből jóváhagyott húsipari termékek behozatala;
mivel az Argentína által javasolt többi létesítmény esetét ismételten meg kell vizsgálni a higiéniai színvonalukra és a közösségi jogszabályokhoz való alkalmazkodási képességük gyorsaságára vonatkozó újabb információk alapján;
mivel eközben a meglévő kereskedelmi forgalom hirtelen megszakításának elkerülése végett ezeknek a létesítményeknek ideiglenesen jóvá lehet hagyni, hogy folytassák húsipari termékek kivitelét azokba a tagállamokba, amelyek felkészültek annak fogadására;
mivel ezért felül kell majd vizsgálni ezt a határozatot, és szükség szerint módosítani az e célból tett intézkedések, valamint az addigi javulás fényében;
mivel ez a határozat a harmadik országokra vonatkozó, meglévő közösségi szabályokon alapul; mivel ezért felül kell majd vizsgálni ezt a határozatot, amint a fent említett szabályokat módosítják vagy kiterjesztik;
mivel továbbá a 77/99/EGK irányelv 17. cikkének (1) bekezdésével összhangban, a tagállamok által harmadik országokból importált húsipari termékek esetében egyébként alkalmazott rendelkezések nem lehetnek kedvezőbbek a Közösségen belüli kereskedelmet szabályozó rendelkezéseknél; mivel e tekintetben a húsipari termékeknek a mellékletben felsorolt létesítményekből való behozatala továbbra is más állatorvosi jogszabályok hatálya alá tartozik, különösen az állat-egészségügyi követelmények és a Szerződés általános rendelkezései tekintetében;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok húsipari termékek behozatalát Argentína esetében csak a mellékletben felsorolt létesítményekből és az említett melléklettel összhangban hagyhatják jóvá.
(2) A tagállamok azonban 1987. február 28-ig továbbra is jóváhagyhatják húsipari termékek behozatalát olyan létesítményekből, amelyek ugyan nem szerepelnek a mellékletben, de amelyeket az argentin hatóságok 1986. február 24-től hivatalosan feljogosítottak és javasoltak, kivéve ha 1987. március 1-je előtt ezzel ellenkező értelmű döntés születik.
A Bizottság e létesítmények jegyzékét továbbítja a tagállamoknak.
(3) Az (1) bekezdésben említett húsipari termékeket olyan friss húsból kell készíteni, amely a 64/433/EGK tanácsi irányelv [3] vagy a 72/462/EGK tanácsi irányelv [4] követelményeivel összhangban feljogosított létesítményekből származik.
(4) Az (1) bekezdésben említett létesítményekből származó behozatal továbbra is máshol meghatározott közösségi állatorvosi rendelkezések hatálya alá tartozik, különösen az állat-egészségügyi követelmények tekintetében.
2. cikk
Ezt a határozatot 1986. augusztus 1-jétől kell alkalmazni.
3. cikk
Ezt a határozatot 1987. március 1-je előtt felülvizsgálják és szükség szerint módosítják.
4. cikk
Ennek a határozatnak a tagállamok a címzettjei.
Kelt Brüsszelben, 1986. július 31-én.